**Műszaki Bizottság**

**ELŐTERJESZTÉS**

Kisbér Város Önkormányzat Képviselő-testülete

**2025. szeptember 12-ei** ülésére

Tárgy: közkút Újszőlő utca

**Tisztelt Képviselő-testület!**

Az Északdunántúli Vízmű Zrt. megkeresését, hogy az Újszőlő utca 2. szám előtti közkutat leszerelhetik-e vagy szeretnénk azt mérősíteni, a 2025. júniusi rendkívül élesen tárgyalták. A 315/2025. (VI. 30.) KVÖKt. határozatban azt a döntést hozták, hogy vegyük fel a kapcsolatot az ÉDV Zrt-vel annak érdekében, hogy a nyári időszakban továbbra is biztosításra kerüljön a közkifolyó. Érdemi döntést a közkifolyó fennmaradásáról a mostani ülésen kívántak hozni.

Ahogyan azt a múltkori ülésre is megírtuk, mind a Magyarország helyi önkormányzatairól szóló 2011. CLXXXIX törvény, mind a víziközmű-szolgáltatásról szóló 2011. évi CCIX. törvény (továbbiakban: Vksztv.) alapján a helyi önkormányzat feladata a víziközmű-szolgáltatás biztosítása, ezen belül az ivóvíz szolgáltatása is.

Az ivóvíz minőségi követelményeiről és az ellenőrzés rendjéről szóló 5/2023. (I. 12.) Korm. rendelet 24. § (3) bekezdés kimondja, „*Az ivóvízhez való, minden természetes személy számára biztosított hozzáférés javítása érdekében a települési önkormányzat a) az ivóvízszolgáltatóval együttműködve gondoskodik arról, hogy minden településen 1000 lakosra jusson legalább egy darab, működőképes, térítésmentesen igénybe vehető ivóvízvételi lehetőség.”*

Az ivóvízhez való jog alapvető emberi jog.

A Vksztv. 58. § (6) bekezdés alapján „*A létfenntartási és közegészségügyi vízigényeknek eleget tevő ivóvízellátás érdekében a víziközmű-szolgáltató – az ellátásért felelős előzetes értesítése és a települési önkormányzat hozzájárulása esetében – a víziközmű tulajdonosának költségére közkifolyót helyezhet el.* ***A közkifolyó üzemeltetésének költségeit a települési önkormányzat fizeti meg a víziközmű-szolgáltató részére****.*

*„(11) Közszolgáltatási szerződés hiányában közműves ivóvizet a közkifolyókról vagy más vízvételi helyről rendszeresen vételező természetes személyek számára az ivóvízellátást legalább 20 liter/fő/nap mennyiségben, a lakóhelytől számítottan legfeljebb 300 méter, közterületen megteendő távolságon belül szükséges biztosítani.*”

Az ÉDV Zrt. nyilvántartásának és a lakcím nyilvántartásnak az összevetése alapján a megkeresésünkre legutóbb 9 személy nyilatkozott úgy, hogy a közkutat használja ivóvízvételezésre. További 40 fő van, aki nem nyilatkozott, hogy honnan jut ivóvízhez. Rajtuk kívül további személyek is lehetnek, akik a lakcím nyilvántartásban nem jelennek meg pl.: nem ide szól a lakcímkártyájuk, de életvitelszerűen itt élnek.

A fentiek alapján kérem, hogy az Északdunántúli Vízmű Zrt. megkeresését szíveskedjenek ismét megvitatni és az Újszőlő utca 2. szám előtti közkút mérősítését rendeljék el. Ennek várható költsége kb. bruttó 200 ezer forint terveztetési és engedélyeztetési díj, kb. bruttó 400 ezer forint kialakítási díj + mérőbeépítés díja. Azt követően pedig a mérőóra által mért fogyasztás. Azt nem fogjuk tudni korlátozni, hogy csak az vételezzen innen ivóvizet, akinek nincs bekötése és nagy valószínűséggel azt sem fogjuk tudni megmondani, hogy ténylegesen hányan veszik igénybe a közkutat.

Döntésük meghozatala után a közkifolyók vízhasználatáról szóló 7/2003. (IV. 24.) sz. rendeletünket majd felül kell vizsgálni. Annak 3. §-a alapján „*A vízhasználat díját az Északdunántúli Vízmű Zártkörűen Működő Részvénytársaság számlázza ki szerződés alapján a 2 § -ban meghat. területek vonatkozásában az érintett ingatlan tulajdonos, bérlő, használó, vagy kezelő részére, aki a vízhasználat díját a számla alapján köteles az ÉDV Zrt- nek megfizetni.”*

A rendelet 1. és 2. számú melléklete tartalmazza továbbá a közkutak jegyzékét: Ady E. u. 14.; Fehérvári u. 18.; Hunyadi J. u. 16.; Kozma F. u. 30.; Köztársaság u. 8.; Magyar u. 48.; Szabadság u. 34.; Újszőlő u. 2; H-Kossuth u. 11.; Jáger u. 13.. Ezek közül már csak az Ady E. utcai, Fehérvári utcai, Köztársaság utcai és az Újszőlő utcai van meg.

Kisbér, 2025. szeptember 5.

 Bondár Balázs s.k. Pápai Mónika s.k.

 elnök referens

**Határozati javaslat:**

Kisbér Város Önkormányzat Képviselő-testülete

elrendeli a Kisbér, Újszőlő utca 2. szám előtti közkút mérősítését és vállalja a közkút fenntartásának/üzemeltetésének költségeit.

felhatalmazza a város polgármesterét a szükséges intézkedések megtételére.

a közkút mérősítésének a költségét és az az által mért fogyasztást a 2025. évi költségvetés általános tartalék sora terhére biztosítja. A közkúton mért fogyasztás fedezetét az elkövetkező években kéri az adott évi költségvetésben tervezni.

utasítja a Kisbéri Közös Önkormányzati Hivatalt a közkifolyók vízhasználatáról szóló 7/2003. (IV. 24.) sz. rendelet felülvizsgálatára.

**Határidő:** azonnal

**Felelős:** Sinkovicz Zoltán polgármester

 Dr. Pápai Tamás jegyző